ชาวมุสลิมในพื้นที่จังหวัดยะลา ประกอบศาสนกิจ "ละหมาดตะรอเวี๊ยะฮฺ" เพิ่มผลบุญในเดือนรอมฎอน
ชาวมุสลิมในพื้นที่จังหวัดยะลา ประกอบศาสนกิจ "ละหมาดตะรอเวี๊ยะฮฺ" เพิ่มผลบุญ ในเดือนรอมฎอน           ในช่วงเดือนรอมฎอน เดือนอันประเสริฐ พี่น้องชาวมุสลิมจะร่วมกันถือศีลอด ประกอบความดี รวมทั้งปฎิบัติศาสนกิจตามบทบัญญัติศาสนาอิสลาม ตามแบบอย่างของศาสดา อย่างเคร่งครัด ทำให้ตามมัสยิดต่าง ๆ ในพื้นที่จังหวัดยะลา จะมีบรรดาชาวไทยมุสลิมทั้งมุสลิมะฮฺ (ผู้เป็นสตรีแห่งอิสลาม) และมุสลิม (บุรุษ) เดินทางไปปฎิบัติศาสนกิจกันจำนวนมาก โดยเฉพาะการ "ละหมาดตะรอเวี๊ยะฮฺ" ซึ่งถือเป็นการปฏิบัติศาสนกิจสำคัญในเดือนรอมฎอน  หลังจากได้ละศีลอด (เปิดปอซอ) รับประทานอาหารกัน ภายในครอบครัว หรือตามสถานที่ต่าง ๆ เป็นที่เรียบร้อยแล้ว ชาวมุสลิมก็จะนำครอบครัวเดินทางไปละหมาดตะรอเวี๊ยะฮฺ กันที่มัสยิด เพื่อเป็นการเสริมเพิ่มผลบุญให้มากยิ่งขึ้น          นายโมฮำหมัดนุรดิน สาและ กรรมการ/เลขา มัสยิดหัวสะพานสะเตง ยะลา  บอกว่า “เดือนนี้เป็นเดือนรอมฎอน เดือนที่มีความประเสริฐยิ่งในอิสลาม ช่วงกลางวัน พระเจ้า หรืออัลเลาะห์ ให้ชาวมุสลิมถือบวช ถือศีลอด และกลางคืน ให้ชาวมุสลิม "ละหมาดตะรอเวี๊ยะฮฺ" มุสลิมใดที่ได้ "ละหมาดตะรอเวี๊ยะฮฺ" นอกเหนือจากการละหมาดสุนัต ละหมาดอีซา ก็จะมีผลบุญ 70 เท่าในเดือนปกติ          "...ทุก ๆ คืน ผลบุญทุกคืน อัลเลาะห์ จะให้เรา 70 เท่ากว่าการละหมาดปกติ ก็ขอเชิญชวนชาวมุสลิมมาร่วมละหมาด ตะรอเวี๊ยะฮฺ กันให้มาก ๆ และร่วมกันทำความดี บริจาคทาน เลี้ยงคนเปิดปอซอ ในเดือน รอมฎอน เดือนอันประเสริฐ แห่งการทำความดี..."           สำหรับเดือนรอมฎอน ในปีฮิจเราะห์ศักราช 1440 ซึ่งได้เริ่มต้นตั้งแต่วันที่ 6 พฤษภาคม 2562 และจะไปสิ้นสุด ในวันที่ 6 มิถุนายน 2562 ตลอดทั้งเดือน ชาวมุสลิมก็จะร่วมกันถือศีลอด โดยจะงดอาหาร น้ำดื่ม ทุกชนิด ในระหว่างการถือศีลอด (ถือบวช) ตั้งแต่พระอาทิตย์ขึ้นจนถึงพระอาทิตย์ตกดิน และมุ่งมั่นตั้งใจในการทำความดี และประกอบศาสนกิจตามแบบอย่างของศาสดา ด้วยการละหมาดในยามค่ำคืน อ่านอัลกุรอาน อย่างเคร่งครัด